ועדת החוקה, חוק ומשפט, כנסת 20, פרוטוקול מספר 593, 2018-05-01 15:30

ניסן סלומינסקי: שלום לכולם, אנחנו מתחילים את הישיבה.

ניסן סלומינסקי: מי מוביל את הישיבה, ליאנה או מאיה?

מאיה לדרמן: במסגרת תיקון מ-2015 של איסור הלבנת הון הוחל משטר איסור הלבנת הון לסוחרים באבנים יקרות.

מאיה לדרמן: בין היתר נקבעה חובת דיווח על דיווחים בלתי רגילים לרשות.

מאיה לדרמן: הצו שמפרט את חובות הדיווח אושר וחובות הדיווח נכנסו לתוקף בספטמבר 2016.

מאיה לדרמן: החוק קובע חובת התקנת תקנות של שרת המשפטים בנוגע לדרכי הדיווח והמועדים.

ניסן סלומינסקי: הדיווח מסכום מסוים או גם זה לא?

מאיה לדרמן: קודם כל, כל המשטר חל על פעולות במזומן, מעל 50,000 שקלים.

מאיה לדרמן: לגבי הדיווחים, אין דיווחים רגילים כמו אלה שקיימים בסקטור הפיננסי, יש רק דיווחים בלתי רגילים.

מאיה לדרמן: זאת אומרת, דברים שהיו נראים לסוחר באבנים יקרות כחשודים, כבלתי רגילים.

ניסן סלומינסקי: סתם שאלה, אם את המומחית.

ניסן סלומינסקי: סוכני ביטוח צריכים לרשום ולדווח על פעולות לא שגרתיות, זה מה שאני זוכר.

ניסן סלומינסקי: האם אכן מסכום של 50,000 הם צריכים לדווח או שם אין סכום?

מאיה לדרמן: יש דיווחים רגילים, מעל סכום שברוב הפעולות הוא 50,000 שקלים, והדיווחים הבלתי רגילים, אין להם סכום.

מאיה לדרמן: ספציפית אצל סוכני ביטוח, הם לא מעבירים ישירות לרשות, הם מעבירים דרך חברת הביטוח.

ניסן סלומינסקי: והם צריכים לרשום כל פעולה.

מאיה לדרמן: הרישום הוא רישום רגיל.

מיקי לוי: לסוכני ביטוח יש המון אפשרויות להלבין הון.

ניסן סלומינסקי: זאת הדרך הכי טובה להלבין הון בלי שישימו לב.

ניסן סלומינסקי: אתה רושם פוליסת ביטוח על שמו של רועי, נניח, על סכום יפה.

ניסן סלומינסקי: העברתי לו כסף – זה לא עבר בשום מקום, מכובד.

מאיה לדרמן: יש הרבה פוליסות ביטוח שיש להן רכיב חיסיון.

ניסן סלומינסקי: אפשר את הפנסיות ואת הכול.

מיקי לוי: זאת כבר רמאות.

מאיה לדרמן: תחום הגמל זה תחום שיותר קשה.

ניסן סלומינסקי: זה אלגנטי במובן זה שזה מכובד.

מאיה לדרמן: אתה יכול לעשות פוליסה למישהו שנמצא על ערש דווי וכולי.

מאיה לדרמן: יש כל מיני שיטות.

מאיה לדרמן: זה יחסית קל אפילו, אבל בגדול אני יכולה להגיד לך שתחום ביטוח וקופות גמל הם לא התחומים הכי בסיכון להלבנת הון.

מאיה לדרמן: רואים את התופעות האלה אבל הן לא בהיקפים גדולים.

מאיה לדרמן: מדובר כאן בתקנות חובה, שהן תקנות טכניות במהותן.

מאיה לדרמן: הן קובעות את הדרכים והמועדים לדיווח, שזו סמכות של ראש הרשות.

מאיה לדרמן: בין היתר, התקנות מפרטות דרכים טכניות – קובץ מחשב, על גבי נייר – שבמסגרת התקנות ניתנה סמכות לראש הרשות לאיסור הלבנת הון להנחות הנחיות פרטניות.

מאיה לדרמן: לא חיכינו לתקנות ויש הנחיות שאנחנו העברנו לסקטור בגלל שעבר משך זמן ארוך יחסית מהרגע בו נכנסו חובות הדיווח לתוקף יצרנו הנחיות שבגדול, בגלל שמדובר פה רק בחובות דיווח בלתי רגילות – בניגוד לרגילות, שם זה קצת יותר בשדות של פרטי דיווח וסכומים, דבר שהוא יותר מורכב מדיווחים רגילים מבחינה טכנית –בדיווחים הבלתי רגילים זה איזשהו מסמך טקסט פשוט, שיפרט את הגורם המדווח, על מי מדווחים והעילה לדיווח.

מאיה לדרמן: בגדול, עילה לדיווח יכולה להיות או משהו שהיהלומן בעצמו חשב שהוא בלתי רגיל, או אחד מרשימת תסמינים שמפורטים בצווים.

ניסן סלומינסקי: הדיווחים הם רק לעסקאות בין ישראלי לישראלי או גם עסקאות עם כל אחד?

מאיה לדרמן: יש תנאי בחוק שאומר שעסקה ביהלומים היא עסקה שאו התמורה או האבן ניתנה בישראל.

מאיה לדרמן: אם כל העסקה הושלמה בחו"ל – הוא נסע לכנס בחו"ל ועשה שם את העסקה – זה לא נופל תחת תחולה טריטוריאלית.

מאיה לדרמן: אין תחולה לחוק איסור הלבנת הון ולכן לא יחול.

מאיה לדרמן: אבל אם העסקה נעשתה בחו"ל והוא קיבל את הכסף בישראל, ברגע שיש איזושהי זיקה לישראל כן חל משטר איסור הלבנת הון.

מאיה לדרמן: בכל מקרה, חובות הדיווח גם על פעולות רגילות, נכנסות רק במסגרת הכללית של החוק.

מאיה לדרמן: זאת אומרת, צריכה להיות עסקה במזומן מעל 50,000 שקלים.

מאיה לדרמן: מטבע הדברים, למרות שזה שוק שיש בו היקפים גדולים, רוב הפעולות לא נעשות במזומן.

מאיה לדרמן: אני יכולה להגיד לך שמרגע שנחקק הצו ועד היום לא היו דיווחים של יהלומנים.

ניסן סלומינסקי: זה אומר שאין או שעוד לא נכנסתם פנימה לתוך התחום הזה?

מאיה לדרמן: הפיקוח על היהלומים התחיל בשנה האחרונה לעשות ביקורות.

מאיה לדרמן: זה שוק של יותר מ-2,000 סוחרים ונעשו כ-60 ביקורות.

מאיה לדרמן: לא התגלו כרגע פעולות במזומן.

ניסן סלומינסקי: מה ההיקף העסקאות של כל השוק?

מאיה לדרמן: אני לא יודעת, אני לא מכירה מספיק.

מאיה לדרמן: יש פה יהלומנים שאולי יכולים לדעת.

אלעזר שטרן: הוטלו עיצומים?

מאיה לדרמן: לא נמצאו הפרות בגלל שלא נמצאו פעולות במזומן בהיקפים האלה.

מיקי לוי: ביום שפורק הבנק המחתרתי בתוך הבורסה, אני יכול להגיד לך שיש ירידה.

מיקי לוי: אני אומר את זה מהצד שלי, מרשות המסים.

ניסן סלומינסקי: זה מאבק מתמשך.

ניסן סלומינסקי: בואו נאמר שמדובר פה רק על הטפסים.

מאיה לדרמן: כן, בעצם הטפסים.

ניסן סלומינסקי: אלעזר, יש לך הערות על הטפסים?

אלעזר שטרן: לפעמים אין לי הערות.

אלעזר שטרן: זה קורה.

ניסן סלומינסקי: אתם קשורים לעניין?

זאב מימון: שלום לכולם, אני קצת מתרגש.

זאב מימון: אני בפעם הראשונה כאן ורואים כל מיני פנים של מפורסמים שאנחנו רואים בדרך כלל בטלוויזיה.

זאב מימון: אני מנכ"ל חברת פינטק, שמתמחה באופן ספציפי בפתרון של payment platform לעולם היהלומים והתכשיטים הגלובלי.

זאב מימון: אני לא מדבר על קריפטוגרפים, על מטבע דיגיטלי.

זאב מימון: אנחנו מדברים פשוט מאוד על fiat currency – אנחנו מעבירים את כל התרבות של הפתקים לעולם דיגיטלי דרך טלפונים סלולריים.

זאב מימון: אני במקור יהלומן ואני מופתע שאין פה אף אחד מהבורסה.

ניסן סלומינסקי: הדיון הזה ייקח רק כמה דקות וזאת ממש רק פרוצדורה של טפסים.

מאיה לדרמן: אני יכולה להגיד שהעברנו לבורסה את התקנות ולא היו להם הערות.

מאיה לדרמן: היו להם שתי שאלות שהבהרנו.

זאב מימון: באופן עקרוני, אני שומע מהצד, כיהלומן, ואני יכול להגיד לכם שאת מה שאתם בדרך כלל לא רואים, כי אתם לא בתוך המערכת, זה מה שנעשה על הפתקים.

זאב מימון: יש את התרבות שנעשית דרך הבנק, שזה מה שכולנו רואים כי יש לזה paper track' ויש את תרבות הצעטלע, שזה מה שהיה בסיפור של הבנק המחתרתי.

זאב מימון: ברגע שאתה קורע את הפתק, אין שום זכר לעסקה עצמה או למזומנים, אלא אם כן אתה פותח כספת-כספת-כספת בבורסה ואז אתה רואה את המזומנים.

זאב מימון: אני מתאר לעצמי שלא תעשו את זה בזמן הקרוב.

זאב מימון: התרבות הזאת עדיין קיימת והתרבות הזאת תיעלם ברגע שנעביר את כל הענף הזה לתחום הדיגיטלי, כך שלא יהיה חוקי לרשום משהו על פתק, אלא תצטרך להקליד את זה לתוכנה או למחשב.

זאב מימון: אז יהיה לך paper track גם על עסקאות וגם על תשלומים לשילוח, לביטוח, לתעודות גמולוגיות.

זאב מימון: ואז יש לך life span ו-paper track של כל הסיפור הזה.

זאב מימון: אתה יכול לתפוס את ההלבנה או את העבירה בכמה מקומות.

זאב מימון: אתה יכול לבדוק את זה מול כמה גורמים.

זאב מימון: ישראל היא שוק קטן באופן יחסי בעולם הזה.

זאב מימון: אנחנו תעשייה שמצטמצמת.

מיקי לוי: מה ההיקף היום?

זאב מימון: כמה מיליארדים.

זאב מימון: אני חושב שירדנו לכ-3 מיליארד דולר.

זאב מימון: השיא היה 8-7.

זאב מימון: אין כמעט אשראי מהבנקים, ואני מתאר לעצמי שזה תחום אחר.

זאב מימון: הבורסה מנסה לעקוף את הבנקים עם פתרון קריפטוגרפי, שאני חושב שעלול, חס וחלילה, לעשות נזק כי בשאר העולם לא מקבלים את הפתרון הזה.

זאב מימון: אתה לא יכול לקנות יהלומים בביטקוין בארצות הברית או באירופה.

זאב מימון: נהפוך הוא, בורסות באירופה חוששות מזה.

זאב מימון: התעשייה הזאת צריכה לעבור מהפך.

זאב מימון: זה בדיוק הרגע שהיא עוברת מהעולם הישן לעולם החדש.

מיקי לוי: מדאיג אותי כשאתה אומר שעדיין יש את הפתקים האלה.

מיקי לוי: לפחות כל היושבים מסביב לשולחן יש להם נגיעה כזאת או אחרת למאבק בהון השחור.

מיקי לוי: אולי הוועדה תביא חקיקה שהצעטלg האלה יעברו מן העולם ויעברו לשיטה הדיגיטלית.

מיקי לוי: אם לא הוועדה, אולי אני אביא את זה.

ניסן סלומינסקי: אנחנו חוזרים לשיטה של מזל וברכה עם לחיצת יד, אדוני.

ניסן סלומינסקי: אנחנו צריכים להחזיר את האמון ולחזור להיות בני אדם.

מיקי לוי: אתה לא תעביר לי את החוק אם אני אביא אותו?

ניסן סלומינסקי: אני לא יודע.

ניסן סלומינסקי: נראה מה כתוב בחוק.

מאיה לדרמן: דרך אגב, ההיקף של חוק איסור הלבנת הון בהקשר הזה, שמדבר על מזומן מ-50,000 שקלים, בעקבות אישור חוק צמצום שימוש במזומן, בעצם מצמצם את החששות שלנו.

מאיה לדרמן: ברגע שלא יהיו פעולות במזומן, גם ההשלכה של ההסדרה הזאת תהיה פחות משמעותית.

ניסן סלומינסקי: תמיד צריכים לדעת שגם אם החוק קיים, זה לא אומר שמאה אחוז מצדיעים.

ניסן סלומינסקי: לכן צריך להתניע את זה.

מאיה לדרמן: אנחנו לא מתקנים את חוק איסור הלבנת הון.

מיקי לוי: אם החוק הזה היה קיים, החלפה של 350,000 דולר הייתה צצה מייד, שמישהו החליף.

מאיה לדרמן: יש לזה עדיין תוחלת, אבל אם אנחנו יוצאים מתוך נקודת הנחה שרוב הציבור נורמטיבי - - -

מיקי לוי: אני איתך, למרות שיש עוד הרבה מקומות לתקוף כגון סוחרי רכב.

מיקי לוי: לא חסר.

ניסן סלומינסקי: אתה יכול לעבור תחום-תחום.

ניסן סלומינסקי: ודאי.

ניסן סלומינסקי: לאט לאט.

מאיה לדרמן: אנחנו נביא הצעה לוועדה.

ניסן סלומינסקי: העיקר שתלחצו את האלמנטים האחרים שלא יהיה מצב כזה שאין מזומן ואין אלטרנטיבות.

ניסן סלומינסקי: אז מה אנשים יעשו?

מאיה לדרמן: אנחנו בעד פיתוח השוק הפיננסי לאמצעים שהם לא רק בנקאיים.

ניסן סלומינסקי: טוב.

ניסן סלומינסקי: אלעזר, תקרא את התקנות, בבקשה.

אלעזר שטרן: "תקנות איסור הלבנת הון (דרכים ומועדים להעברת דיווח של סוחרים באבנים יקרות למאגר המידע), התשע"ח–2018.

אלעזר שטרן: בתוקף סמכותי לפי סעיפים 8א(ה), 32(א)(1) ו-32(ג) לחוק איסור הלבנת הון התש"ס-2000 (להלן – החוק), בהתייעצות עם השר לביטחון הפנים ועם שר הכלכלה והתעשייה, ובאישור ועדת החוק, חוק ומשפט של הכנסת, אני מתקינה תקנות אלה: הגדרות.

אלעזר שטרן: 1.

אלעזר שטרן: בתקנות אלה – "אחראי" – כמשמעותו בסעיף 8 לחוק; "דיווח" – דיווח לרשות המוסמכת לפי סעיף 8א לחוק; "דיווח משלים" – דיווח שראש הרשות המוסמכת דרש מסוחר באבנים יקרות לפי סעיף 31(ג) לחוק; "הרשות המוסמכת" – הרשות לאיסור הלבנת הון ומימון טרור שהוקמה לפי סעיף 29(א) לחוק; "מאגר מידע" – מאגר מידע שהוקם לפי סעיף 28 לחוק; "ממונה" – כהגדרתו בסעיף 12 לחוק, למעט כמפורט בפסקה (3); "פעולה בלתי רגילה" – עסקה באבנים יקרות שעליה חייב סוחר באבנים יקרות לדווח לרשות המוסמכת לפי סעיף 11 לצו איסור הלבנת הון (חובות זיהוי, דיווח וניהול רישומים של סוחר באבנים יקרות למניעת הלבנת הון ומימון טרור), התשע"ד-2014; "ראש הרשות" – ראש הרשות המוסמכת.

אלעזר שטרן: דרכי הדיווח.

אלעזר שטרן: 2.

אלעזר שטרן: דיווח של סוחר באבנים יקרות לרשות המוסמכת ייעשה בדרך מן הדרכים המפורטות להלן או בשילוב של דרכים אלה, כולן או מקצתן:

אלעזר שטרן: בתקשורת מחשבים; על גבי מצע אופטי (תקליטור CD-ROM) או מצע מגנטי (סרט או תקליטון); במסמך מודפס; מבנה הדיווח.

אלעזר שטרן: 3.

אלעזר שטרן: (א) סוחר באבנים יקרות ימסור דיווח, כמפורט להלן: דיווח על פעולה בלתי רגילה ייערך בנפרד, במבנה HTML (Hyper Text Markup Language) קבוע מראש; הדיווח יכלול פירוט סיבת הדיווח, לרבות תיאור הפעולה שבשלה דווח, על נסיבותיה, והגורמים הקשורים לסיבת הדיווח, אם הם ידועים לגוף המדווח; לדיווח יצורפו מסמכים הנוגעים לדיווח; דיווח משלים יימסר לפי דרישת ראש הרשות מן האחראי; הדיווח ייערך כפי שיורה ראש הרשות בכל דרישה כאמור.

אלעזר שטרן: (ב) דיווח לפי תקנת משנה (א) יהיה חתום ביד האחראי; העובר הדיווח בקובץ ממוחשב, יישא הדיווח קוד מיוחד לזיהוי הסוחר באבנים יקרות.

אלעזר שטרן: מועדי הדיווח.

אלעזר שטרן: 4.

אלעזר שטרן: מועדי הדיווח יהיו כמפורט להלן: דיווח על פעולה בלתי רגילה יועבר לרשות המוסמכת סמוך, ככל האפשר בנסיבות העניין, לאחר עשיית הפעולה או רישומה, לפי העניין; דיווח משלים יועבר לרשות המוסמכת ככל האפשר בנסיבות העניין, לאחר המועד שהאחראי קיבל את דרישת ראש הרשות.

אלעזר שטרן: מקום הגשת הדיווח.

אלעזר שטרן: 5.

אלעזר שטרן: (א) סוחר באבנים יקרות יגיש את הדיווח למען הרשות המוסמכת; לעניין זה, "מען" – לרבות המען לתקשורת מחשבים של הרשות המוסמכת כפי שיפרסם ראש הרשות בהוראותיו לפי תקנה 6. (ב) הרשות המוסמכת תאשר, לבקשת סוחר באבנים יקרות, קבלה של דיווח, שלא נעשה באמצעות תקשורת מחשבים, שנמסר במענה.

אלעזר שטרן: הוראות ראש הרשות.

אלעזר שטרן: 6.

אלעזר שטרן: ראש הרשות, לאחר התייעצות עם הממונה, יפרסם ברשומות הוראות בדבר מתכונת הדיווח התואמת למאגר המידע של הרשות.

אלעזר שטרן: (ב) הודעה על שינוי ההוראות כאמור בתקנת משנה (א), תפורסם ברשומות ובאתר האינטרנט של הרשות, זמן סביר לפני תחילת השינוי ולא פחות מ-60 ימים מיום כניסתו לתוקף של השינוי.

אלעזר שטרן: "

ניסן סלומינסקי: יש הערות?

ניסן סלומינסקי: אם כך, אני מעלה להצבעה את התקנות.

ניסן סלומינסקי: בעד התקנות – פה אחד

ניסן סלומינסקי: נמנעים – אין

ניסן סלומינסקי: התקנות אושרו פה אחד.

ניסן סלומינסקי: יישר כוח, אתם מוזמנים להגיע שוב, אם תרצו.

ניסן סלומינסקי: הישיבה נעולה.